Daugavpils skrošu rūpnīca

Daugavpils skrošu rūpnīca ir sporta un medību munīcijas ražošanas uzņēmums. Rūpnīca celta 1885. gadā, tā atrodas Varšavas ielā 28 Daugavpilī. Vēsture Rūpnīca ir celta 1885. vai 1886. gadā Daugavpils centrālās daļas augstākajā vietā (Jaunbūvē), ražošanas telpas tika izvietotas dažādos līmeņos. Rūpnīca ir vairākkārt pārbūvēta un paplašināta — 1911. (?) gadā pēc ugunsgrēka, kurš nopostīja agrāko koka torni, tika uzbūvēts pašreizējais rūpnīcas ķieģeļu tornis, kurš tiek izmantots arī mūsdienās — tas ir vienīgais joprojām strādājošais svina liešanas tornis Eiropā. Jau no pašiem pirmsākumiem rūpnīcā galvenais ražošanas virziens ir bijis svina apstrāde — no tā izgatavoja skrotis, plombas, loksnes. Pēc Otrā Pasaules kara rūpnīca tika paplašināta, tika uzbūvēti jauni cehi, paaugstināts liešanas tornis, kā arī produktu sortiments papildināts ar metāla žogiem un pakulu apstrādi. Daugavpils skrošu rūpnīca bija viens no lielākajiem rūpniecības uzņēmumiem Daugavpilī. 2012. gadā izveidoja rūpnīcas muzeju, kurā apkopota informācija par rūpnīcas vēsturi un produkciju, kā arī apmeklētājiem tika atvērta daļa no vēsturiskā ražošanas ceha. Ražošana Pēc Latvijas neatkarības atjaunošanas rūpnīca pārtrauca žogu un pakulu ražošanu, bet attīstīja sporta un medību munīcijas ražošanu. Daugavpils skrošu rūpnīcā tiek ražota medību un sporta munīcija gludstobra un pneimatiskajiem ieročiem. Tāpat tiek izgatavotas svina plombas, makšķerēšanas piederumi u.c. Produkcija tiek realizēta gan uz vietas, gan eksportēta uz ārzemēm. Tūrisms Daugavpils skrošu rūpnīcas tornis ir kļuvis par vienu no Daugavpils industriālajiem simboliem. Tas ir arī pilsētai raksturīgās sarkano ķieģeļu arhitektūras paraugs. „Viena no plašākajām un glītākajam ielām Jaunbūvē ir Varšavas iela, kas atstāj glītu iespaidu ar savām celtnēm un apstādījumiem. Īpatnēja celtne še ir 31,5 m augstais četrstūrainais skrošu fabrikas tornis,” bija rakstīts Daugavpils ceļojuma aprakstā „Daugavas Vēstnesī.” Jau 20. gadsimta 30. gados, kad rūpnīca bija pārtraukusi darbību īpašnieku maiņas dēļ, pilsētnieki ierosināja torni pārvērst par skatu torni. No skrošu liešanas torņa var redzēt Daugavpils pilsētas centru, Baznīckalnu, Daugavpils cietokšņa vaļņus un citus nozīmīgus objektus. Atsauces Ārējās saites DSR Oficiālā mājaslapa